b'\n_START_ARTICLE_\nVenecija\n_START_SECTION_\nPavadinimo kilm\xc4\x97\n_START_PARAGRAPH_\nV a. pr. m. e. Adrijos j\xc5\xabros pakrantes u\xc5\xbe\xc4\x97m\xc4\x97 ilyr\xc5\xb3 gentis venetai. Senov\xc4\x97s rom\xc4\x97nai pavadino \xc5\xa1i\xc4\x85 teritorij\xc4\x85 venet\xc5\xb3 vardu, o kai 451\xc2\xa0m. i\xc5\xa1 \xc5\xbevej\xc5\xb3 kaimeli\xc5\xb3 \xc4\x8dia susik\xc5\xabr\xc4\x97 miestas, jam ir teko vardas Venetia.\n_START_SECTION_\nSusisiekimas\n_START_PARAGRAPH_\nVenecija \xc5\xbeymi visame pasaulyje d\xc4\x97l savo kanal\xc5\xb3. Ji pastatyta ant \xc5\xbeem\xc5\xb3, dumblin\xc5\xb3 Adrijos j\xc5\xabros vanden\xc5\xb3, kurie reguliariai patvinsta. _NEWLINE_Miestas turi 118 saleli\xc5\xb3 ir apie 150 kanal\xc5\xb3. Salos, ant kuri\xc5\xb3 stovi miestas, yra sujungtos apie 400 tiltais. Senamiestyje tiltai naudojami kaip keliai, o visas transportas yra ant vandens arba ant koj\xc5\xb3. _NEWLINE_XIX a. Venecijoje pastatyta gele\xc5\xbeinkelio stotis. Venecija yra did\xc5\xbeiausias Europos miestas, kuris pasi\xc5\xbeymi ma\xc5\xbeiausiu automobili\xc5\xb3 skai\xc4\x8diumi._NEWLINE_Klasikin\xc4\x97 Venecijos valtis yra gondola. Ta\xc4\x8diau \xc5\xa1iuo metu gondolomis naudojasi tik turistai arba gyventojai vestuvi\xc5\xb3 ar kit\xc5\xb3 \xc5\xa1ven\xc4\x8di\xc5\xb3 proga. Neatsiejama Venecijos dalis gondolos tapo nuo XI am\xc5\xbeiaus. Grak\xc5\xa1taus korpuso, plok\xc5\xa1\xc4\x8diadugnis laivelis labai tinka plaukioti siaurais kanalais, o ne\xc5\xbeymus pirmagalio i\xc5\xa1lenkimas atsveria irkluotojo j\xc4\x97g\xc4\x85 ir neleid\xc5\xbeia gondolai sukin\xc4\x97tis ratais. 1562\xc2\xa0m. buvo paskelbtas nutarimas, reikalaujantis visas gondolas da\xc5\xbeyti juodai, kad gyventojai liaut\xc5\xb3si demonstrav\xc4\x99 savo turtingum\xc4\x85. Ypatingomis progomis jos puo\xc5\xa1iamos g\xc4\x97l\xc4\x97mis._NEWLINE_Dauguma venecijie\xc4\x8di\xc5\xb3 naudojasi vandens autobusais (itali\xc5\xa1kai vaporetti), kurie reguliariai plaukioja po miesto kanalus ir salas. Mieste taip pat yra labai daug priva\xc4\x8di\xc5\xb3 valteli\xc5\xb3._NEWLINE_\xc5\xa0alia miesto yra Marko Polo oro uostas.'